Miguela Xuereb .td_uid_2_608a5e399377c_rand.td-a-rec-img{text-align:left}.td_uid_2_608a5e399377c_rand.td-a-rec-img img{margin:0 auto 0 0} Dan l-aħħar inqalgħet kontroversja dwar rapport tal-Kummissarju għall-Istandards fil-Ħajja Pubblika, Dr George Hyzler, li sab li l-Ministru Carmelo Abela kiser l-istandards etiċi mistennija minn Ministru meta nefaq is-somma ta' €7,012.98 minn fondi pubbliċi għal reklami allegatament ta' natura personali iktar milli ta' ġid u ta' informazzjoni għall-pubbliku. Filwaqt li m'għandi l-ebda dubju dwar l-integrità assoluta ta' Dr George Hyzler, xorta nemmen li mhix idea tajba li jkollok eks Membri Parlamentari li jservu fir-rwol ta' Kummissarju għall-Istandards fil-Ħajja Pubblika. Dan għaliex xi ħadd li xi darba kellu kariga pubblika bħala Membru Parlamentari, bħal fil-każ ta' Dr George Hyzler, ma jista' qatt ikun 100% indipendenti fid-deċiżjonijiet tiegħu. Il-bniedem huwa uman u għalhekk, eks Membru Parlamentari ma jista' qatt jinfatam għal kollox mit-twemmin politiku u s-simpatija politika tiegħu waqt il-qadi tad-dmirijiet uffiċjali tiegħu bħala Kummissarju għall-Istandards fil-Ħajja Pubblika. Kemm hi ġusta u imparzjali d-deċiżjoni tal-Kummissarju? Ngħid għalija, fil-każ tal-Ministru Carmelo Abela, naraha tassew stramba kif tista' tikkundanna l-aġir tal-Ministru rigward ir-reklami minn fondi pubbliċi meta bħalissa ma jeżistux linji gwida ċari dwar standards tal-etika f'dan ir-rigward . Naqbel perfettament ma' dak li qal il-Ministru Carmelo Abela: "Bħala Ministru tal-Gvern jien obbligat li nuri l-ħidma Ministerjali tiegħi, ix-xogħol li nkun qed inwettaq kif ukoll nikkomunika lin-nies kif wieħed jista' jibbenefika minn dik il-ħidma tal-Gvern". Għalhekk, fid-dawl ta' dan kollu, nistaqsi: "Kemm hi ġusta u imparzjali d-deċiżjoni tal-Kummissarju għall-Istandards fil-Ħajja Pubblika, Dr George Hyzler, fil-konfront tal-Ministru Carmelo Abela?" – Infakkar ukoll li l-Kumitat Permanenti għall-Istandards fil-Ħajja Pubblika tal-Parlament ta' Malta ma wasalx għal kundanna tal-aġir tal-Ministru Carmelo Abela permezz tal-adozzjoni tar-rapport ta' Dr Hyzler u dan minħabba parità ta' voti favur u kontra u bl-astensjoni tal-vot tal-Ispeaker tal-Parlament. Fil-każ tal-Ministru Carmelo Abela l-mistoqsija kruċjali hija: "Kif tista' tikkundanna l-aġir ta' Ministru meta ma kiser l-ebda regoli uffiċjali eżistenti permezz tal-aġir tiegħu, meta gwida dwar dak li hu etiku u dak li mhux etiku ma teżistix?" Għalija huwa ċar li l-unika soluzzjoni biex nevitaw aktar kontroversji ta' din ix-xorta hija li jkun hemm gwida ċara dwar aġir etiku u mhux etiku f'każi bħal dawk tal-Ministru Carmelo Abela kif ukoll li l-Kummissarju għall-Istandards fil-Ħajja Pubblika ma jkun qatt serva bħala Membru Parlamentari. Hekk biss ikollna garanzija ta' imparzjalità fid-deċiżjonijiet li jittieħdu. .td_uid_3_608a5e3993977_rand.td-a-rec-img{text-align:left}.td_uid_3_608a5e3993977_rand.td-a-rec-img img{margin:0 auto 0 0}